Document ID: 31977R0495

Nõukogu määrus (EMÜ, Euratom, ESTÜ) nr 495/77,
8. märts 1977,
millega määratakse kindlaks ametnike kategooriad, kellel on õigus saada hüvitist regulaarse valves olemise eest, ning nimetatud hüvitise andmise tingimused ja määrad
EUROOPA ÜHENDUSTE NÕUKOGU,
võttes arvesse Euroopa ühenduste ametnike personalieeskirju ja ühenduste muude teenistujate teenistustingimusi, mis on sätestatud määruses (EMÜ, Euratom, ESTÜ) nr 259/68, [1] viimati muudetud määrusega (ESTÜ, EMÜ, Euratom) nr 3178/76, [2] eriti personalieeskirjade artikli 56b teist lõiku,
võttes arvesse komisjoni ettepanekut
ning arvestades, et:
nõukogu ülesanne on komisjoni ettepaneku põhjal määrata kindlaks ametnike kategooriad, kellel on õigus saada hüvitist, mida võib maksta ametnikele, kes peavad olema regulaarselt valves oma töökohal või kodus väljaspool tavalist tööaega, ning määrata kindlaks nimetatud hüvitise maksmise tingimused ja määrad,
ON VASTU VÕTNUD KÄESOLEVA MÄÄRUSE:
Artikkel 1
1. Ametnikel, kellele makstakse töötasu teadusuuringute ja investeeringute eelarvest ja kes töötavad Teadusuuringute Ühiskeskuse asutuses või on hõlmatud kaudse tegevuse projektiga või kellele makstakse töötasu tegevuseelarvest ja kes töötavad tehniliste seadmete käitajate või järelevaatajatena või meditsiiniteenistuses, on õigus saada hüvitist, kui ta peab olema regulaarselt valves vastavalt personalieeskirjade artiklile 56b.
Hüvitis määratakse kindlaks järgmiselt:
a) hüvitis väljendatakse punktides. Üks punkt võrdub 0,032 protsendiga palgaastme D4 1. järgu ametniku põhipalgast. Hüvitist kohandatakse ametniku töötasu suhtes kohaldatava paranduskoefitsiendiga;
b) tegelikult valves oldud aja eest saadavate punktide arv tunni kohta on järgmine:
- valve oma töökohal: tööpäevadel 11 ning laupäeviti, pühapäeviti ja riigipühadel 22,
- valve kodus: tööpäevadel 2,15 ning laupäeviti, pühapäeviti ja riigipühadel 4,3.
2. Hüvitist ei anta kodus valves oldud aja eest, kui tegelik valves oldud aeg on lühem kui 14 tundi.
3. Ametnik, kes suudab tõendada, et ta ei saanud kuni kuu pikkuse ajavahemiku jooksul olla töökohal valves haiguse või õnnetuse või põhipuhkusel oleku tõttu, säilitab õiguse hüvitisele. Kui haiguse või õnnetuse tõttu ei saa ametnik valves olla rohkem kui ühe kuu pikkuse ajavahemiku jooksul, peatatakse tema õigus hüvitisele esimese kuu lõpus seniks, kuni ta taasalustab tööd.
Eelmises lõigus nimetatud ajavahemiku jooksul on ametnikul õigus saada hüvitist 42 punkti ulatuses iga haiguse või õnnetuse tõttu puudutud päeva eest, mille kohta tal on esitada arstitõend, või iga põhipuhkuse päeva eest.
Artikkel 2
Käesolevat määrust kohaldatakse analoogia põhjal ajutiste, abi- ja koosseisuliste töötajate suhtes.
Artikkel 3
Iga aasta aprillis esitab komisjon nõukogule ettekande selle kohta, kui palju ametnikke ja teenistujaid igas kategoorias on käesolevas määruses kirjeldatud hüvitist saanud.
Artikkel 4
Nõukogu 27. juuni 1972. aasta määrus (Euratom) nr 1371/72, millega määratakse kindlaks teadusuuringute ja investeeringute eelarvest töötasu saavatele ja Teadusuuringute Ühiskeskuse asutuses töötavatele või kaudse tegevuse projektiga hõlmatud ametnikele ja teenistujatele teatavate eriliste tööülesannete eest makstavate erihüvitiste määrad ja maksmise tingimused, [3] tunnistatakse kehtetuks.
Artikkel 5
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. märts 1977

Labels: 9
15
19